Halle Bailey

**Halle Lynn Bailey** (sündinud 27. märtsil 2000 Atlantas) on Ameerika Ühendriikide laulja ja näitleja. 

Ta sai tuntuks, lauldes koos oma õe Chloe Baileyga duetis Chloe x Halle, millega nad on välja andnud kaks albumit: "The Kids Are Alright" (2018) ja "Ungodly Hour" (2020). Duett on pälvinud viis Grammy auhinna nominatsiooni.

2023. aastal ilmus tal debüütsoolosingel "Angel".

Näitlejana on Bailey mänginud kõrvalosa telekomöödias "Grown-ish" (2018–2022). 2023. aastal mängis ta peaosa Disney muusikalises fantaasiafilmis "Väike merineitsi".

## Lapsepõlv
Halle Lynn Bailey sündis ja kasvas üles Georgia osariigis Mabletonis koos vanemate õdede Ski Bailey ja Chloe Baileyga ning noorema venna Branson Baileyga. 2012. aastal kolis kogu pere Los Angelesse.  

Chloe ja Halle isa ja mänedžer Doug Bailey õpetas neid laule kirjutama 8- ja 10-aastaselt. Tüdrukud õppisid pille ise mängima, vaadates YouTube'i videoid.
## Karjäär

### 2006–2016. Esimesed esinemised ja plaadileping
Georgia osariigis elades tegi Bailey pisirolle sellistes filmides nagu "Joyful Noise" (2012) ja Disney telefilmis "Let It Shine" (2012).  

Bailey lõi koos oma õega YouTube'i kanali 2011. aastal, olles 11-aastane. Nende esmavideoks oli Beyoncé teose "Best Thing I Never Had" kaver. Dueti USA teledebüüt toimus 2012. aasta aprillis, kui nad esinesid USA jutusaates "The Ellen Show".  2013. aastal võitsid õed Radio Disney saate "The Next Big Thing" 5. hooaja,  seejärel esinesid nad Disney sarjas "Austin & Ally" looga "Unstoppable". 

2015. aasta mais pidasid mõlemad õed läbirääkimisi Parkwood Entertainmentiga lepingu sõlmimiseks. Lepingud esitati Manhattani ülemkohtule, kuna mõlemad õed olid sel ajal alaealised.

Õed sõlmisid lõpuks Beyoncé asutatud Parkwood Entertainmentiga 2016. aastal viieaastase lepingu, saades NPR-i väitel "Beyoncé esimesteks tõelisteks muusikalisteks järglasteks" ja "Beyoncé imelasteks". 

### 2016–praegu: Chloe x Halle

Chloe x Halle EP "Sugar Symphony" ilmus 29. aprillil 2016. Duett oli 2016. aasta suvel ka Beyoncé maailmaturnee Euroopa osa külalisesinejateks.

2017. aasta märtsis avaldasid Chloe x Halle YouTube'is oma *mixtape*'i "The Two of Us", mis oli hiljem ajakirja Rolling Stone 2017. aasta parimate R&B albumite nimekirjas.

Chloe x Halle andis oma debüütstuudioalbumi "The Kids Are Alright" välja 23. märtsil 2018, pälvides kriitikute tunnustust.

Nende singel "Warrior" ilmus filmi "Ajalõhe" (2018) heliribal kui ka debüütalbumil.

31. mail 2018 teatati, et duett on Beyoncé ja Jay-Z USA kontserditurnee avaesinejateks koos DJ Khalediga. 

Duett nomineeriti 2018. aasta detsembris kahele Grammy auhinnale: parim uus artist ja parim progressiivne R&B album.

12. juunil 2020 andis duett välja oma kauaoodatud teise albumi "Ungodly Hour". 

2020. aasta novembris pälvisid nad 2020. aasta Soul Traini muusikaauhinna nominatsiooni aasta albumi, aasta laulu, aasta video, parima tantsulavastuse ja Ashfordi ja Simpsoni laulukirjutaja kategoorias. Samuti pälvisid nad 63. Grammy auhindade jagamisel parima progressiivse R&B albumi, parima R&B laulu ja parima traditsioonilise R&B esituse nominatsioonid.

### 2019. aastast tänini

2019. aasta suvel teatas Disney, et Bailey sai peaosa printsess Arielina "Väikese merineitsi" uusversioonis. Filmi režissöör Rob Marshall on öelnud: "Pärast ulatuslikke otsinguid oli täiesti selge, et Hallel on see haruldane kombinatsioon vaimust, südamest, noorusest, süütusest ja sisust, millele lisandub hiilgav lauluhääl - kõik olemuslikud omadused, mis on vajalikud selle ikoonilise rolli mängimiseks."

Bailey Arielina tekitas palju poleemikat - väideti, et afroameeriklase valimine Arieli rolli oli algse tegelase suhtes reeturlik.   

Disney vastas avalikkusele oma castingut kaitsva avaliku kirjaga. Arieli esialgne, 1989. aasta animatsiooni, häälenäitleja Jodi Benson kaitses samuti Bailey castingut, öeldes: "Kõige tähtsam on lugu rääkida" ning "tegelase vaim on see, mis tegelikult loeb".2023. aasta 4. augustil ilmus Bailey esimene sooloartistina loodud debüütsingel "Angel".
### Mõjutused
Bailey muusikat on mõjutanud nooruses džässi ja Billie Holiday kuulamine. Lisaks laulmisele mängib ta kitarri.

## Isiklikku
Bailey harrastab ujumist, jooksu ja jalgrattasõitu. 

Ta müüb veebipoes Etsy isetehtud helmestest kõrvarõngaid ja kaelakeesid. 

## Viited